Document ID: 31989R3980

*****
ΚΑΝΟΝΙΣΜΟΣ (ΕΟΚ) αριθ. 3980/89 ΤΗΣ ΕΠΙΤΡΟΠΗΣ
της 20ής Δεκεμβρίου 1989
σχετικά με τα πιστοποιητικά που εκδίδονται στα πλαίσια του συμπληρωματικού μηχανισμού που εφαρμόζεται κατά συναλλαγές για ορισμένα προϊόντα που δεν υπάγονται πλέον σ'αυτόν τον μηχανισμό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 81 παράγραφος 3 στοχείο γ) και παράγραφος 4,
τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων εφαρμογής του συμπληρωματικού μηχανισμού που εφαρμόζεται κατά τις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 (2), και ιδίως το άρθρο 7,
Εκτιμώντας:
ότι με τους κανονισμούς της Επιτροπής (ΕΟΚ) αριθ. 3621/89 (3) και (ΕΟΚ) αριθ. 3913/89 (4) ορισμένα προϊόντα που υπάγονται στον τομέα του γάλακτος και των γαλακτοκομικών προϊόντων, αφενός, και στον τομέα του βοείου κρέατος, αφετέρου, έχουν αποσυρθεί, από την 1η Ιανουαρίου 1990, από τον κατάλογο των προϊόντων που υπάγονται στο συμπληρωματικό μηχανισμό που εφαρμόζεται κατά τις συναλλαγές (ΣΜΣ)· ότι, όσον αφορά τις πιστοποιημένες πατάτες για σπορά κατωτέρας ποιότητος, η εφαρμογή του ΣΜΣ που έχει καθιερωθεί με τον κανονισμό (ΕΟΚ) αριθ. 650/86 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1691/88 (6), περιορίζεται, έως τις 31 Δεκεμβρίου 1989, από το άρθρο 81 παράγραφος 4 της πράξης προσχώρησης·
ότι, σύμφωνα με τη διατύπωση των άρθρων 1 και 3 του κανονισμού (ΕΟΚ) αριθ. 569/86, οι υποχρεώσεις που συνδέουν τα πιστοποιητικά ΣΜΣ που εκδίδονται για τα προϊόντα αυτά και των οποίων η διάρκεια ισχύος επεκτείνεται πέραν της 31ης Δεκεμβρίου 1989, πρέπει να τηρηθούν επί ποινή απώλειας της εγγυήσεως που έχει συσταθεί· ότι οι υποχρεώσεις αυτές είναι χωρίς αντικείμενο και ότι πρέπει να επιτραπεί η άρση τους καθώς και η αποδέσμευση των εγγυήσεων που έχουν συσταθεί·
ότι τα μέτρα που προβλέπονται στον παρόντα κανονισμό είναι σύμφωνα με τις γνώμες όλων των ενδιαφερομένων επιτροπών διαχειρίσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όσον αφορά τα πιστοποιητικά ΣΜΣ και τα πιστοποιητικά εισαγωγής ΣΜΣ:
- που εχουν εκδοθεί για τα προϊόντα που αναφέρονται στους κανονισμούς (ΕΟΚ) αριθ. 650/86, (ΕΟΚ) αριθ. 3621/89 και (ΕΟΚ) αριθ. 3913/89,
- των οποίων η διάρκεια ισχύος δεν έχει λήξει την 1η Ιανουαρίου 1990 και
- που έχουν χρησιμοποιηθεί εν μέρει ή δεν έχουν καθόλου χρησιμοποιηθεί μέχρι την ημερομηνία αυτή,
οι συσταθείσες εγγυήσεις αποδεσμεύονται μετά από αίτηση των ενδιαφερομένων.
Άρθρο 2
Ο παρών κανονισμός αρχίζει να ισχύει την 1η Ιανουαρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Δεκεμβρίου 1989.

Labels: 3
11
17